Nordjyllands Beredskab måtte tirsdag slukke en voldsom brand på Birkemosevej i Overlade. Det var ejeren af huset, der selv opdagede røg og tilkaldte hjælp. Branden startede i en garage og nåede at sprede sig til den nærliggende villa. Her fik ilden fat i tagkonstruktionen. Flere ruder blev knust, og branden forårsagede vandskader i huset. Det fortæller indsatsleder ved Nordjyllands Beredskab, Allan Frisk. På Twitter skrev beredskabet også, at der var fare for, at ilden kunne sprede sig til nabohuset. Derfor bestilte de en sprøjte og en tankvogn yderligere til stedet. Vaks nabo Naboerne kunne dog ånde lettet op. For branden fik kun fat i udhænget på huset, men det kunne sagtens være gået meget værre. - Der var en snarrådig nabo, der tog en haveslange og fik sprøjtet noget vandt på udhænget, så det ikke bredte sig yderligere, siger Allan Frisk. Nordjyllands Beredskab skrev yderligere på Twitter, at der var ild i en naturgasledning ind til huset. - Vi har haft gasselskabet ude for at lukke for gassen. Nu venter vi på en kran. For konstruktionen i garagen er blevet så usikker, at vi ikke kan komme ind at efterslukke. Derfor forventer indsatslederen, at beredskabet vil være til stede på adressen i de efterfølgende timer. Ingen er kommet til skade som følge af branden.

Referat:
Beredskabet skal have en kran ud til stedet.